**Projektas**

**ŠILUTĖS RAJONO SAVIVALDYBĖS TARYBA**

**SPRENDIMAS**

**DĖL ŠILUTĖS RAJONO TVARKYMO IR ŠVAROS TAISYKLIŲ PATVIRTINIMO**

2017 m. balandžio d. Nr. T1-

Šilutė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 36 punktu, 18 straipsnio 1 dalimi, Šilutės rajono savivaldybės taryba n u s p r e n d ž i a:

1. Patvirtinti Šilutės rajono tvarkymo ir švaros taisykles (pridedama).

2. Pripažinti netekusiu galios 2006-04-27 sprendimo Nr.T1-1091 „Dėl Šilutės rajono tvarkymo ir švaros taisyklių patvirtinimo“.

3. Paskelbti šį sprendimą Šilutės rajono savivaldybės interneto svetainėje ir rajono žiniasklaidoje.

 Savivaldybės meras

Sigitas Šeputis Virgilijus Pozingis Arvydas Bielskis Vita Stulgienė

2017-04- 2017-04-12 2017-04-12(G) 2017-04-12

Parengė

Remigijus Rimkus

2017-04-12

ŠILUTĖS RAJONO SAVIVALDYBĖS ADMINISTRACIJOS

VIEŠŲJŲ PASLAUGŲ SKYRIUS

AIŠKINAMASIS RAŠTAS

**DĖL ŠILUTĖS RAJONO TVARKYMO IR ŠVAROS TAISYKLIŲ PATVIRTINIMO**

PROJEKTO

2017-04-12

Šilutė

|  |
| --- |
| **1. Parengto projekto tikslai ir uždaviniai.**  Parengto sprendimo projekto tikslas patvirtinti naujas Šilutės rajono tvarkymo ir švaros taisykles. |
| **2. Kaip šiuo metu yra sureguliuoti projekte aptarti klausimai.** |
| Šilutės rajono tvarkymo ir švaros taisyklės reglamentuoja įstatymų nustatyta tvarka priskirtų sklypų, faktiškai naudojamų teritorijų, viešųjų teritorijų ir kitus tvarkymo ir švaros reikalavimus Šilutės rajone ir mieste. Taisyklės privalomos visiems fiziniams ir juridiniams asmenims už šių taisyklių nesilaikymą atsiranda administracinė atsakomybė. |
| **3. Kokių pozityvių rezultatų laukiama.** |
| Patvirtinus taisykles Savivaldybės administracijos direktoriaus patvirtinta tvarka bus priskirtos daugiabučiams gyvenamiesiems namams faktiškai naudojamų teritorijų ribos ir plotai. Priskirtose teritorijose daugiabučio namo administratorius rūpinsis priskirtos teritorijos tvarka ir priežiūra. Šios taisyklės apima atliekų ir nuotekų tvarkymą, reikalavimus renginių organizavimui. |
| **4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.** |
| Teigiamos pasekmės – Taisyklės atitiks teisės aktus. Neigiamo poveikio teisinio reguliavimo sričiai nėra. |
| **5. Kokie šios srities aktai tebegalioja (pateikiamas šių aktų sąrašas) ir kokius galiojančius aktus reikės pakeisti ar panaikinti; jeigu reikia Kolegijos ar mero priimamų aktų, kas ir kada juos turėtų parengti, priėmus teikiamą projektą.** |
| Sprendimo projektas parengtas vadovaujantis Lietuvos Respublikos vietos savivaldos įstatymu,  Nebegalios Šilutės rajono savivaldybės tarybos 2006-04-27 sprendimas Nr.T1-1091 „Dėl Šilutės rajono tvarkymo ir švaros taisyklių patvirtinimo“. |
| **6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.** |
| [Antikorupcinis vertinimas pridedamas.](PAS09Antikorupcinis%20vertinimas.doc) |
| **7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.** |
| Šio sprendimo projekto įgyvendinimas papildomų lėšų nepareikalaus. |
| **8. Projekto autorius ar autorių grupė.** |
| Viešųjų paslaugų skyriaus vedėjas Remigijus Rimkus, Šilutės seniūno pavaduotojas Algirdas Ivanauskas. |
| **9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.**  Šilutės rajono tvarkymo ir švaros taisyklės |
| **10. Kiti, autorių nuomone, reikalingi pagrindimai ir paaiškinimai.** |
|  |
|  |

Viešųjų paslaugų skyriaus vedėjas Remigijus Rimkus

PATVIRTINTA

PATVIRTINTA

Šilutės rajono savivaldybės tarybos

2017 m. balandžio d. sprendimu Nr. T1-

**ŠILUTĖS RAJONO TVARKYMO IR ŠVAROS TAISYKLĖS**

**BENDROSIOS NUOSTATOS**

1. Šilutės rajono tvarkymo ir švaros taisyklės (toliau – Taisyklės) reglamentuoja įstatymų nustatyta tvarka priskirtų sklypų, faktiškai naudojamų teritorijų, viešųjų teritorijų ir kitus tvarkymo ir švaros reikalavimus Šilutės rajone ir mieste.

2. Taisyklės privalomos visiems fiziniams ir juridiniams asmenims (toliau – asmenys).

3. Taisyklėse vartojamos sąvokos:

3.1.**Bendrojo naudojimo objekto valdytojas** – butų savininkai (iki bus įsteigta bendrija ar paskirtas bendrojo naudojimo objektų administratorius), gyvenamojo namo butų ir kitų patalpų savininkų bendrijos, jungtinės veiklos sutartimi įgaliotas asmuo, bendrojo naudojimo objektų administratorius.

3.2.**Eismo zonos** – keliai, kiemai, gatvės, sankryžos, tiltai, viadukai, estakados, pėsčiųjų, dviračių takai, aikštės, skverai ir parkai.

3.3. **Faktiškai naudojama teritorija** – pagal teritorijų planavimo dokumentą prie pastato ar jų grupės suplanuotas žemės sklypas, bet neįregistruotas Nekilnojamojo turto registre arba, jeigu pagal teritorijų planavimo dokumentą prie pastato ar jų grupės nesuplanuotas žemės sklypas,  teritorija iki įstatymų nustatyta tvarka suformuoto gretimo sklypo ar faktiškai naudojamos teritorijos, bet ne daugiau kaip 50 metrų nuo pastatų išorinių atitvarų, arba kitu teisėtu pagrindu faktiškai naudojama teritorija.

3.4.**Pagrindinės miesto gatvės** – gatvės, kuriomis nukreipti pagrindiniai miesto transporto srautai. Šių gatvių sąrašą tvirtina Šilutės miesto savivaldybės administracijos (toliau – Savivaldybės administracija) direktorius.

3.5.**Privalomieji reikalavimai** – įstatymuose, valstybės ir savivaldybių institucijų teisės aktuose nustatyti gaisrinės saugos, higienos, sveikatos ir aplinkos apsaugos privalomieji reikalavimai.

3.6.**Techninės eismo reguliavimo priemonės** – kelio ženklai, šviesoforai, aptvarai, atitvarai, užtvarai, užraktai, įrenginiai, eismo saugumo salelės, greičio mažinimo kalneliai, informaciniai ar kitokie stovai, kelių ženklinimas ir kt.

3.7.**Teritorija (tvarkoma teritorija)** – žemės sklypas ar faktiškai naudojama teritorija.

3.8.**Teritorijos tvarkytojas**–butų savininkai (iki bus įsteigta bendrija ar paskirtas bendrojo naudojimo objektų administratorius), gyvenamojo namo butų ir kitų patalpų savininkų bendrija, jungtinės veiklos sutartimi įgaliotas asmuo, bendrojo naudojimo objektų administratorius, Savivaldybės administracija arba šių asmenų sutarčių pagrindu pasirinkti teritorijos tvarkymo paslaugų teikėjai.

3.9.**Tvarkymas** – želdinių priežiūra (žolės pjovimas, medžių, krūmų sodinimas, genėjimas ir kirtimas, gėlynų sodinimas), vykdant teisės aktuose nustatytus privalomuosius reikalavimus.

3.10.**Valymas** – kietųjų dangų, žvyruotų dangų, žaliųjų plotų šlavimas, šiukšlių surinkimas, sniego valymas, ledo šalinimas, smėlio barstymas.

3.11.**Viešoji teritorija** – gatvės, šaligatviai, aikštės, parkai, skverai ir kitos visuomenės naudojamos vietos, už kurių švarą ir tvarką yra atsakinga Šilutės miesto savivaldybė.

3.12.**Žemės naudotojas** – žemės savininkas arba kitas fizinis ar juridinis asmuo, užsienio organizacija, juridinio asmens ar užsienio organizacijos filialas, kurie naudoja žemę įstatymų, administracinių aktų, teismo sprendimų, sandorių ar kitu teisiniu pagrindu.

3.13. **Žemės sklypas** – teritorijos dalis, turinti nustatytas ribas, kadastro duomenis ir įregistruota Nekilnojamojo turto registre.

4. Kitos šiose Taisyklėse vartojamos sąvokos suprantamos taip, kaip jos apibrėžtos kituose Lietuvos Respublikos įstatymuose ar teisės aktuose.

**II SKYRIUS**

**ŠILUTĖS MIESTO IR RAJONO TERITORIJŲ TVARKYMO IR ŠVAROS REIKALAVIMAI**

5.Asmenys privalo užtikrinti švarą ir tvarką tvarkomose teritorijose veikdami patys arba sudarydami teritorijos tvarkymo paslaugų sutartis, arba per bendrojo naudojimo objektų valdytojus. Sprendimą dėl švaros ir tvarkos tvarkomose teritorijose užtikrinimo būdo asmenys turi priimti per 3 mėnesius nuo šių Taisyklių įsigaliojimo dienos.

6. Bendrojo naudojimo objekto valdytojas, vadovaudamasis šių Taisyklių 3.3 papunkčio apibrėžimu, 7 punktu ir Savivaldybės administracijos direktoriaus patvirtinta daugiabučiams gyvenamiesiems namams priklausančių faktiškai naudojamų teritorijų ribų ir plotų nustatymo tvarka, apskaičiuoja daugiabučiam gyvenamajam namui priklausantį faktiškai naudojamą teritorijos plotą ir jį įrašo į namo bendrojo naudojimo objektų aprašą ne vėliau kaip per 3 mėnesius nuo šių Taisyklių įsigaliojimo dienos.

7. Faktiškai naudojamos teritorijos ploto dalis atskiram namui, esančiam pagal teritorijų planavimo dokumentą prie pastatų grupės suplanuotame žemės sklype, apskaičiuojama pagal šią formulę: Sn=C(Ss:B), kur Ss – suplanuoto žemės sklypo plotas kv. m; B – namų, esančių sklype, naudingas plotas kv. m; C – namo naudingas plotas kv. m.

8. Privalomai atliekami darbai:

8.1. tvarkomos ir valomos teritorijos ne mažiau kaip 2 kartus per savaitę;

8.2. valomos teritorijoje esančios atliekų konteinerių stovėjimo vietos ar aikštelės;

8.3. teritorijų žolės pjovimo periodiškumas – ne mažesnis kaip 3 kartai per vasaros sezoną;

8.4. teritorijų tvarkymo ir valymo atliekos tvarkomos teisės aktų nustatyta tvarka;

8.5. pasnigus valomas sniegas, užtikrinant saugų pėsčiųjų eismą, specialiojo transporto priemonių privažiavimą prie teritorijoje esančių bendrojo naudojimo objektų (atliekų surinkimo konteinerių, įėjimų į pastatus);

8.6. susikaupęs sniegas kraunamas ant šaligatvio krašto ne arčiau kaip 1 m atstumu nuo medžių, apšvietimo atramų, priešgaisrinių įrenginių, lietaus nuotekų, kanalizacijos šulinių ir įvažiavimo kelių ir taip, kad netrukdytų transporto priemonių ir pėsčiųjų eismui;

8.7. nuo lietaus nuotekų ir kanalizacijos šulinių grotelių valomas ledas ir sniegas;

8.8. valant sniegą ir ledą nuo gyvenamųjų namų, pastatų stogų, lietaus vamzdžių ir balkonų turi būti laikomasi darbo saugos reikalavimų, aptveriama pavojinga teritorija, nesugadinami komunikacijos ryšių ir elektros tinklai, apsaugos įranga, laidai, šviestuvai, radijo ir televizijos antenos, želdiniai, statinių fasadai.

9. Teritorijos tvarkomos ir valomos nuo 7 iki 20 valandos, netrikdant viešosios rimties, negadinant dangų.

10. Bendrojo naudojimo objektų valdytojas privalo sudaryti teritorijų tvarkymo ir valymo grafikus.

11. Žemės ūkio paskirties sklypuose žolė nupjaunama iki einamųjų metų liepos 1 d.

**III. BENDRIEJI TVARKYMO IR ŠVAROS REIKALAVIMAI**

12. Asmenys privalo nuolat užtikrinti švarą ir tvarką:

12.1. valyti, šienauti ir prižiūrėti kiemus, sklypus, važiuojamąją dalį, šaligatvius, žaliąsias juostas, kelkraščius, griovius ir kitas teritorijas; šalinti medžių atžalas; nuimti ir nuvalyti nuo medžių, stulpų, tvorų reklaminius, informacinius skelbimus;

12.2.  miesto ir miestelių gatvėse rytais šaligatvius valyti ir šluoti iki 7 valandos, o kitose teritorijose darbus atlikti iki 8 val., vakarais - 16-20 val., dirbant neturi būti trikdoma viešoji rimtis;

12.3 išvežti gatvių sąšlavas iš jų susidarymo vietų;

12.4. laiku valyti sniegą, barstyti smėlį, skaldelę bei kitas sniegą ir ledą tirpdančias priemones ir nukapoti ledą jiems priskirtuose plotuose, o pirmiausia nuo gyvenamųjų namų bei kitų pastatų stogų, lietaus vamzdžių ir balkonų, tiltų bei nuo sankryžų ir gatvių, kuriomis važiuoja visuomeninis transportas, užtikrinant jo nepertraukiamą eismą, taip pat visuomeninio transporto stotelėse; barstymui skirtas medžiagas laikyti dėžėse-konteineriuose;

12.5. nustojus snigti, sniegą bet kuriuo dienos metu reikia valyti ir kaupti, netrukdant pėstiesiems ir transportui, esant būtinybei, jį išvežti;

12.6. susikaupusį sniegą ar smėlį krauti ant šaligatvio krašto;

12.7. iš centrinių gatvių ir aikščių bei visuomeninio transporto stotelių sniegą vežti pagal seniūnijos patvirtintą sąrašą ir grafiką;

12.8. valyti ledą ir sniegą nuo lietaus kanalizacijos šulinių;

12.9. prasidėjus plikšalai nedelsiant barstyti smėlio ir chlorido mišiniu (šlapia druska) priskirtas valomas ir tvarkomas teritorijas bei užtikrinti normalų transporto eismą ir pėsčiųjų saugumą bet kuriuo paros metu neatsižvelgiant į oro sąlygas, pagrindinės miesto ir miestelių gatvės prasidėjus plikšalai turi būti mechanizuotai pabarstytos per 2- 3 val.;

12.10. valant sniegą ir ledą nuo gyvenamųjų namų bei pastatų stogų, lietaus vamzdžių ir balkonų, reikia laikytis darbo saugos reikalavimų, aptverti pavojingą teritoriją, nesugadinti komunikacijos ryšių ir elektros tinklų, apsaugos įrangos, laidų, šviestuvų, radijo ir televizijos antenų, želdinių, statinių fasadų;

12.11. po žiemos nutirpus sniegui ir ledui privaloma surinkti ir išvežti gatvių priežiūros atliekas ir sąšlavas;

12.12. vežti ir versti sniegą bei smėlį tik tam skirtose vietose. Sniego, smėlio ir grunto sąvartynus prižiūri ir kontroliuoja jų darbą seniūnija;

12.13. rudenį krintančius lapus surinkti ir išvežti į specialiai skirtas kompostavimo aikšteles;

12.14. lauko prekybos vietą ir prekybos statinį ar įrangą sukomplektuoti pagal projektą ir pastatyti miesto plano schemoje nurodytoje vietoje įrengiant šiukšlių dėžę, palaikyti tvarką ir švarą;

12.15. prižiūrėti statybos aikšteles ir įvažiavimo į jas kelius, transporto

priemones eksploatuoti taip, kad nebūtų teršiamos gatvės;

12.16. baigę darbus, pagal aktą perduoti seniūnijai sutvarkytas

gatves, kelius, kuriais darbų vykdymo laikotarpiu jiems buvo leista laikinai naudotis ir saugoti.

13. Draudžiama:

13.1. laikyti statybines ir kitas medžiagas, teršiančias aplinką ir kitaip trukdančias aplinkiniams;

13.2. be seniūnijos leidimo sandėliuoti statybines medžiagas ant kelių, gatvių, šaligatvių, želdynų, teršti juos statybinėmis atliekomis ir gruntu;

13.3. siekiant apsaugoti kelių, gatvių, šaligatvių ir takų, esančių už darbų vykdymo zonos ribų, dangą, darbus vykdantiems asmenims važinėti transporto priemonėmis ir savaeigiais mechanizmais tam tikslui neskirtomis vietomis, įvažiuoti į gatvę vikšriniam bei nešvariam transportui, sandėliuoti iškastą gruntą neuždengus vejos specialiu paklotu;

13.4. ardyti arba gadinti kelius, gatves, šaligatvius, dviračių ir pėsčiųjų takus, želdynus už statybos aikštelės ribų;

13.5. be seniūnijos leidimo prekiauti ar teikti paslaugas viešosiose vietose;

13.6. statyti, įrengti laikinus statinius ar įrenginius neturint nustatyta tvarka suderinto projekto ar statybos leidimo (jeigu jis reikalingas);

13.7. savavališkai įrengti technines eismo reguliavimo priemones (kelio ženklus, kelių ženklinimą ir kt.) bendrojo naudojimo teritorijose be savivaldybės nustatyta tvarka išduoto leidimo, kartu su kelio ženklais įrengti papildomą informaciją, kurios įrengimo nenumato kelių eismo taisyklės ir kelio ženklų ir šviesoforų naudojimo standartai;

13.8. mėtyti nuorūkas, popierius ar kitaip šiukšlinti;

13.9. dėti gėles ir vainikus žmonių žūties vietose gatvėse ir ant šaligatvių;

13.10. laikyti įvairią techniką, neeksploatuojamas, techniškai netvarkingas, paliktas be priežiūros transporto priemones ar jų dalis, išskyrus specialiai įrengtose aikštelėse;

13.11. teršti atliekomis, kitokiais nešvarumais (statybiniu laužu, automobilių dalimis ir kt.) vandens telkinius bei jų apsaugines zonas;

13.12. bendrojo naudojimo teritorijose laužyti ir kirsti medžius, krūmus, jų šakas, lapus bei žiedus, mindžioti gėlynus, skinti bei rauti gėles ir ardyti veją;

13.13. kabinti ant medžių sūpuokles ir skalbinius, kalti vinimis ar kitaip tvirtinti prie medžių bet kokius įrenginius;

13.14. žaisti sportinius ar kitokius žaidimus, taip pat važinėti riedučiais ir riedlentėmis tam nepritaikytose vietose, važiuoti motorinėmis transporto priemonėmis ir mopedais šaligatviais ar pėsčiųjų takais, važinėti žaliuosiuose plotuose, statyti transporto priemones ant vejos ar šaligatvio, išskyrus kelių eismo taisyklėse numatytais atvejais;

13.15. plauti automobilius ne tam skirtose vietose;

13.16. prašyti išmaldos;

13.17. aktyviai (t.y. žodžiu ar kitais veiksmais priekabiaujant prie praeivių, garsiai šūkaujant ar vartojant necenzūrinius žodžius, prašyti išmaldos prieinant prie praeivių, taip pat kitaip atliekant įžūlius veiksmus) rinkti aukas už muzikavimą ar kitokius pasirodymus Šilutės miesto ir rajono miestelių gatvėse ir aikštėse;

13.18. vedant šunis, kates ir kitus gyvūnus (važiuojant, jojant žirgais) ir jiems priteršus, taip pat priteršus namo koridorių, liftą, balkoną, kitas bendrojo naudojimo vietas, transporto priemones, palikti ekskrementus. Gyvūnų savininkai ar atsakingi asmenys privalo nedelsiant surinkti bei išvalyti ekskrementus;

13.19. šluoti sąšlavas į lietaus kanalizacijos bei kitus požeminių inžinerinių tinklų šulinius, pilti į juos paplavas, purvą, pelenus, smėlį, sniegą, mesti ledą ir kitas atliekas;

13.20. pilti į lietaus ir buitinių nuotekų šulinius vandenį, kuriame yra naftos produktų arba kitokių kenksmingų bei užsidegančių medžiagų;

13.21. laikyti po medžiais ir krūmais barstymui skirtą smėlį, kaupti sniegą;

13.22. valant sniegą ir ledą naudoti įrankius, gadinančius gatvių ir šaligatvių asfalto bei betono dangą;

13.23. sniegą ir ledą, sumaišytą su žvyru ir smėliu, nuo šaligatvių ir pėsčiųjų takų tirpsmui mesti į transporto važiuojamąją kelio dalį;

13.24. krauti į rietuves sniegą arčiau kaip 10 m nuo visuomeninio transporto stotelių ženklų, taip pat visame įvažos plote;

13.25. krauti sniegą arčiau kaip 1 m nuo apšvietimo stulpų, šviesoforų;

13.26. įrengti (kabinti, statyti, klijuoti, dažyti ar kitaip tvirtinti) ir eksponuoti reklamines informacines iškabas, plakatus, reklaminius skydus, stovus, stendus ar kitokius viešuosius užrašus bei kitus laikinus statinius be vietos parinkimo schemų, įrenginių projektų, suderintų savivaldybės nustatyta tvarka, ir leidimų arba įrengti juos ne pagal suderintą vietos parinkimo schemą ar įrenginių projektą;

13.27. tvirtinti skelbimus ar kitokią informaciją ant medžių, stulpų, pastatų ir statinių bei kitose šiam tikslui nenumatytose vietose. Asmuo, atsakingas už skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose;

13.28. rašinėti, braižyti, piešti ar kitaip terlioti ant pastatų, tvorų ir kitų statinių, išskyrus Savivaldybės patvirtintas vietas;

13.29. koncertų, diskotekų, renginių metu bei užsiimant kita veikla, kurios metu keliamas akustinis triukšmas, viršyti higienos normų nustatytus leidžiamus akustinio triukšmo lygius;

13.30. užsiimti bet kokia veikla (įvairių atliekų, maisto produktų kaupimas), kuri gali sukelti aplinkos užterštumą ar skatintų parazitų ar graužikų veisimąsi;

13.31. naudoti civilines pirotechnikos priemones parkuose, miškuose, žaliuosiuose plotuose padidėjusio gaisringumo metu;

13.32. naudoti civilines pirotechnikos priemones arčiau kaip 40 metrų iki pastatų bei automobilių;

13.33. valyti aikštes ir šaligatvius mechaniniu būdu tam naudojant nepritaikytą specialiąją techniką, kuri kenkia paviršiams.

**IV SKYRIUS**

**KITI REIKALAVIMAI**

14. Prie gyvenamųjų namų, visuomeninės paskirties pastatų tvirtinami nustatytos formos namų numeriai ir laikikliai vėliavoms. Numerius ir laikiklius vėliavoms užsako, tvirtina bei atnaujina pastatų savininkai arba bendrojo naudojimo objektų valdytojai. Gatvių pavadinimų lentelių įrengimą organizuoja Savivaldybės administracija.

15. Asmenys privalo prižiūrėti statinio fasadą, cokolį taip, kad būtų užtikrinta estetiškai tvarkinga jų išvaizda.

16. Prekybos, paslaugų ir viešojo maitinimo (kavinių, restoranų, barų, klubų, greitojo maisto paviljonų ir pan.) įmonių vadovai ir asmenys, vykdantys veiklą pagal verslo liudijimus, privalo užtikrinti, kad jų įstaigos prieigose būtų tvarkinga ir švaru ir ne toliau kaip 3 metrų nuo pagrindinių durų atstumu būtų įrengta, valoma ir prižiūrima šiukšlių dėžė.

17. Iškėlęs nesudėtingą statinį ar įrenginį (metalinį garažą, kioską ar kitą), jo savininkas ar teisėtas valdytojas, naudotojas privalo išvežti atliekas, šiukšles ir per 5 dienas sutvarkyti aplinką bei žemės sklypą, kuriame stovėjo laikinas statinys, o esant sugadintai dangai privalo ją atkurti ne vėliau kaip per 30 dienų.

18. Netvarkomų, apleistų, nenaudojamų, griūvančių ar turinčių avarinės būklės požymių statinių ir įrenginių savininkai ar naudotojai privalo užtikrinti tvarką įstatymų nustatyta tvarka priskirtoje teritorijoje ar faktiškai naudojamoje teritorijoje, arba viešojoje teritorijoje, jeigu nešvaros ir netvarkos priežastis yra tokių statinių ir įrenginių atliekos, susidariusios dėl statinių ir įrenginių nusidėvėjimo.

19. Organizacijos, vykdančios statybos ar remonto darbus, visą statybos laikotarpį privalo prižiūrėti statybos aikšteles, kelius ir greta statybos objektų esančias gatves ir šaligatvius, žaliuosius plotus. Transportas turi būti eksploatuojamas taip, kad nebūtų teršiama už statybvietės esanti aplinka: gatvės, šaligatviai, žalieji plotai. Užbaigus statybos darbus, statybos rangovas ar užsakovas (statytojas) privalo per suderintą su Savivaldybės administracija terminą sutvarkyti aplinką, o esant sugadintai dangai, atkurti ją ir apie aplinkos sutvarkymo darbus pranešti seniūnijai.

**V SKYRIUS**

**DRAUDIMAI**

20. Šilutės miesto teritorijoje, išskyrus tam skirtas vietas, draudžiama:

20.1. sandėliuoti statybines ir teršiančias aplinką medžiagas;

20.2. mėtyti nuorūkas, popierius,prekių pakuotę, atliekas ar kitaip šiukšlinti;

20.3. užsiimti bet kokia veikla, kurios metu gali būti užteršta aplinka ir (ar) skatinamas parazitų ar graužikų veisimasis;

20.4. laikyti neeksploatuojamas, techniškai netvarkingas, paliktas be priežiūros transporto priemones, kitą techniką, įrenginius ar jų dalis bei stambiagabaričius daiktus;

20.5. plauti motorines transporto priemones, traktorius, savaeiges mašinas, eismui ne keliais skirtas transporto priemones ir priekabas;

20.6. važinėti žaliuosiuose plotuose, statyti automobilius vejose, mindžioti gėlynus, skinti bei rauti gėles, ardyti veją ir sodinti daržoves tam tikslui nepritaikytose vietose;

20.7. rašinėti, braižyti ar kitaip teplioti pastatus, tvoras ir kitus statinius, įrenginius;

20.8. statyti laikinus statinius ir įrenginius be leidimo;

20.9. kartu su kelio ženklais įrengti papildomą informaciją, kurios įrengimo nenumato Kelių eismo taisyklės;

20.10. rūkyti viešojo transporto stotelių paviljonuose,vaikų žaidimo aikštelėse;

20.11. susikaupusį sniegą mesti, krauti, sustumti iš savo sklypo į kito asmens sklypą;

20.12. tvirtinti skelbimus ant medžių, krūmų, kelio ženklų, šviesoforų, informacinių nuorodų, skulptūrų, paminklų, atminimo lentų ir su jais susijusių įrenginių, stulpų, atramų, pastatų ir statinių bei kitose šiam tikslui nenumatytose vietose. Asmuo, atsakingas už skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose;

20.13. asmenims važinėti transporto priemonėmis tam tikslui neskirtomis vietomis, įvažiuoti į kelią, gatvę vikšriniam ar kelią, gatvę teršiančiam transportui;

20.14. ant vejos, žolės, gėlynuose, žaliuosiuose plotuose, savavališkai įrengtose ar atsiradusiose automobilių stovėjimo vietose, išvažinėtose (sugadintose) vejose, žolynuose ir panašiose vietose kloti plyteles, trinkeles ar kitą dangą, ant tokiu būdu savavališkai įrengtos dangos sustoti, statyti ir laikyti motorines transporto priemones, traktorius, savaeiges mašinas, eismui ne keliais skirtas transporto priemones ir priekabas;

20.15. deginti medžių šakas, lapus, žolę ir kitas atliekas;

20.16. duoti išmaldą pinigais. Draudimas netaikomas religinėms apeigoms, taip pat specialiuose, tam tikslui skirtuose renginiuose, kuriems išduotas leidimas (pažymėjimas) dėl suderintos renginio (susirinkimo) vietos, laiko ir formos;

20.17. elgetauti.

**VI. TVARKOS IR ŠVAROS REIKALAVIMAI RENGINIUOSE**

21. Taisyklės taikomos renginiams, vykstantiems viešosiose vietose. Taisyklės netaikomos renginiams uždarose patalpose, susirinkimams, organizuojamiems Lietuvos Respublikos susirinkimų įstatymo nustatyta tvarka, taip pat religinių švenčių apeigoms ir kulto ceremonijoms, vykstančioms kulto pastatuose ir aplink juos.

22. Renginio organizatoriai iki renginio pradžios privalo gauti Šilutės rajono savivaldybės administracijos Ūkio skyriaus išduodamą Leidimą organizuoti renginį viešojo naudojimo teritorijoje (toliau tekste – leidimas). Leidimai registruojami Renginių organizavimui išduotų leidimų žurnale. Renginio organizatoriai ar jų atstovai rengdamiesi renginiui ir viso renginio metu jo vietoje privalo su savimi turėti išduotą leidimą.

23. Šilutės rajono savivaldybės administracijos Ūkio skyrius išduoda leidimą tik po to, kai Savivaldybės administracijos direktorius įsakymu leidžia organizuoti renginį. Leidimai išduodami renginiams, organizuojamiems Valstybei, Savivaldybei nuosavybės teise priklausančiose ar Lietuvos Respublikos įstatymų, administracinių aktų, sutarčių, susitarimų ar teismo sprendimų pagrindu valdomose, naudojamose ar priskirtose teritorijose.

24. Renginius gali organizuoti juridiniai asmenys ir fiziniai asmenys.

25. Renginiai pagal pobūdį skirstomi:

25.1. koncertai – renginiai, kuriuose viešai atliekama muzika;

25.2. sporto renginiai – renginiai, kuriuose vyksta sporto varžybos ar kitos rungtys, propaguojamas sportas, sveikas gyvenimo būdas ir pan.;

25.3. mugės – asmenų organizuojama amatininkų, liaudies meistrų, menininkų dirbinių prekyba;

25.4. festivaliai – įvairaus pobūdžio bei žanro renginiai, vienu metu vykstantys skirtingose erdvėse;

25.5. komerciniai renginiai – renginiai, į kuriuos patekimas yra mokamas arba renginiu siekiama finansinės naudos (renginio metu pardavinėjamos prekės ar paslaugos). Prie komercinių renginių priskiriamos reklaminės akcijos;

25.6. vaikams ir (ar) nepilnamečiams skirti renginiai – renginiai, skirti vaikams ir (ar) nepilnamečiams;

25.7. labdaringi renginiai – renginiai, kurių metu didžioji dalis surinktų lėšų skiriama labdarai;

25.8. Savivaldybės ar valstybinės reikšmės renginiai – savivaldybių, jų struktūrinių padalinių ar valstybės institucijų ar įstaigų organizuojami renginiai;

25.9. kiti renginiai.

26. Renginių laikas:

26.1. viešosiose vietose vykstantys renginiai organizuojami nuo 8.00 iki 22.00 val.;

26.2. Joninių, kalėdiniai, naujametiniai, miesto ir valstybinės reikšmės ar kiti renginiai gali trukti ir ilgiau, tačiau šių renginių laikas turi būti nustatomas Savivaldybės administracijos direktoriaus įsakymu;

26.3. uždarose patalpose renginių laikas neribojamas, išskyrus nepilnamečiams skirtus renginius, kurie gali trukti ne ilgiau kaip iki 22 val.

27. Renginiai viešosiose vietose gali būti organizuojami tik tose vietose, kuriose galima užtikrinti Taisyklėse nustatytų reikalavimų vykdymą. Organizatoriai, organizuodami renginius prie valstybės, Savivaldybės ar kitų institucijų, turi laikytis Lietuvos Respublikos susirinkimų įstatyme nurodytų atstumų.

28. Renginių organizatoriai prašymą leisti organizuoti renginį privalo pateikti ne vėliau kaip prieš 15 darbo dienų ir ne anksčiau kaip 2 mėnesiai iki renginio organizavimo dienos. Prašymas turi būti pasirašytas organizatorių (juridinio asmens vadovo arba fizinio asmens, kai renginį organizuoja fizinis asmuo).

29. Kartu su prašymu dėl leidimo organizuoti renginį organizatoriai privalo pateikti renginio vietos schemą, kai renginio metu statoma scena, aptveriama teritorija ar statomi kiti statiniai. Prašymas turi būti suderintas su Policijos komisariatu ir seniūnu tos seniūnijos, kurioje vyks renginys.

30. Jei numatoma, kad renginyje dalyvaus daugiau kaip 1000 žmonių, Administracijos direktoriaus įsakymu sudaroma komisija.

31. Į komisijos posėdžius kviečiami dalyvauti renginių organizatoriai.

32. Komisija, išnagrinėjusi prašymą ir kitus dokumentus, gali:

32.1. pritarti renginio organizavimui ir siūlyti Savivaldybės administracijos direktoriui leisti organizuoti renginį;

32.2. pritarti renginiui ir įpareigoti organizatorius atlikti papildomus veiksmus ar pateikti papildomus dokumentus ar informaciją apie organizuojamą renginį ir nustatyti terminą, per kurį būtina pašalinti visus trūkumus;

32.3. nepritarti renginio organizavimui ir siūlyti Savivaldybės administracijos direktoriui neleisti organizuoti renginio:

33.3. jeigu renginio metu gali būti pažeistas valstybės ar visuomenės saugumas, viešoji tvarka, žmonių sveikata ar dorovė ar kitų asmenų teisės ir laisvės;

33.4. jeigu organizatorius neįvykdo visų Taisyklių ir (ar) komisijos keliamų reikalavimų;

33.5. renginiams, kurių metu, policijos arba komisijos nuomone, gali kilti riaušės arba tokie renginiai pagal savo pobūdį gali sukelti neigiamą visuomenės reakciją ar pasipriešinimą arba yra gauta objektyvių duomenų ar kita informacija (gauta raštiška informacija apie organizuotus renginius ir sukeltas neigiamas pasekmes, padaryta visuomenės apklausa dėl numatomų renginių ir pan.) dėl galimų pažeidimų. Tokie renginiai gali būti organizuojami tik uždarose erdvėse, kuriose būtų užtikrintas renginio dalyvių ir žiūrovų saugumas;

33.6. jeigu organizatorius nesilaiko Taisyklėse nurodyto prašymo pateikimo termino;

33.7. jeigu prašyme nurodyta renginio data yra praėjusi;

33.8. jeigu prašyme nurodytoje vietoje ir nurodytu laiku kitam organizatoriui yra išduotas leidimas ir keli renginiai toje pačioje vietoje tuo pačiu laiku negalimi.

34. Leidus organizuoti renginį, organizatoriai privalo:

34.1. sudaryti sutartį dėl šiukšlių dėžių pastatymo ir renginio teritorijos sutvarkymo arba kitaip užtikrinti jos sutvarkymą renginiui pasibaigus. Sutartis dėl renginio teritorijos sutvarkymo privaloma, kai renginio metu vykdoma prekyba, o jei renginys trunka ilgiau kaip 4 valandas, renginio organizatoriai privalo užtikrinti, kad renginio metu būtų renkamos šiukšlės;

34.2. pastatyti biotualetus, jei renginys trunka ilgiau kaip 2 valandas.

34.3. užtikrinti greitosios medicinos pagalbos darbuotojų budėjimą renginio metu, jei yra tikimybė, kad renginio metu gali kilti grėsmė asmenų sveikatai. Sporto renginiuose visada privalo budėti greitosios medicinos pagalbos brigada. Medicinos pagalbos darbuotojų skaičių ir sudėtį nustato atsakingi medicinos įstaigos darbuotojai, atsižvelgdami į numatomą renginyje dalyvausiančių asmenų skaičių, renginio trukmę ir kitas aplinkybes;

34.4. užtikrinti priešgaisrinės gelbėjimo tarnybos darbuotojų budėjimą renginio metu, jei yra tikimybė, kad renginio metu gali kilti ekstremalių situacijų;

34.5. sudaryti su policija sutartį dėl saugaus eismo ir viešosios tvarkos užtikrinimo, jei kitaip negalima užtikrinti saugumo;

34.6. užtikrinti, kad būtų pastatyti laikini kelio ženklai, jei renginio metu būtina apriboti ar uždrausti transporto eismą;

34.7. užtikrinti, kad į renginio teritoriją nebūtų galima įsinešti ginklų, kitų daiktų, kuriais galima sužaloti žmogų ar sukelti grėsmę kitiems asmenims;

34.8. užtikrinti, kad garsas renginio metu neviršytų visuomenės sveikatos centro nustatytų higieninių reikalavimų;

34.9. renginio dalyvius bei žiūrovus apdrausti nuo nelaimingų atsitikimų, jei yra tikimybė, kad renginio metu gali kilti grėsmė asmenų sveikatai ir gyvybei;

34.10. prireikus sudaryti su saugos tarnyba sutartį dėl turto apsaugos ir (ar) viešosios tvarkos palaikymo. Teritorijos apsaugos organizavimo planas turi būti suderintas su policija. Saugumą užtikrinantys darbuotojai privalo:

34.11. pasirūpinti teritorijos apsauga;

34.12. garantuoti renginio teritorijoje esančių objektų apsaugą;

34.13suteikti visokeriopą pagalbą policijos pareigūnams, renginyje užtikrinantiems viešąją tvarką;

34.14. aptverti renginio teritoriją, jei aptverti įmanoma pagal renginio pobūdį ir vietą. Aptverti reikia taip, kad nebūtų trukdoma renginyje nedalyvaujantiems asmenims naudotis viešomis vietomis, esančiomis šalia renginio teritorijos. Komisija gali leisti teritorijos neaptverti;

34.15. užtikrinti, kad į renginio teritoriją nebūtų įsinešami alkoholiniai ar kiti gėrimai, narkotikai ar kitos psichotropinės medžiagos;

34.16. užtikrinti, kad į renginio teritoriją nebūtų įleidžiami neblaivūs ar nuo psichotropinių medžiagų apsvaigę asmenys;

34.17. gerai apšviesti renginio teritoriją ir jos prieigas, jei renginys vyks tamsiuoju paros metu;

34.18. parengti civilinių pirotechnikos priemonių naudojimo vietų schemą ir ją suderinti su priešgaisrine gelbėjimo tarnyba. Renginiuose civilinių pirotechnikos priemonių naudojimo vietos turi būti aptvertos (ar kitaip užtikrinta), kad prie jų nepatektų pašaliniai asmenys;

34.19. užtikrinti, kad renginio metu nebūtų trikdoma viešoji rimtis, asmenų ramybė, poilsis ar darbas;

34.20. sumokėti vietinės rinkliavos mokestį, jei organizuojamas renginys yra komercinis;

34.21. sudaryti sąlygas neįgaliųjų asmenų vairuojamas ar neįgaliuosius asmenis atvežančias transporto priemones statyti arčiau renginio vietos;

34.22. laikytis kitų komisijos, Savivaldybės administracijos direktoriaus įsakyme ar leidime nustatytų reikalavimų.

35. Organizatoriai privalo užtikrinti visos renginio metu naudojamos įrangos saugumą, turėti technikos priežiūros tarnybos išvadą dėl įrenginio tinkamumo naudoti.

36. Leidimas išduodamas, kai įvykdomi komisijos nustatyti reikalavimai ir įpareigojimai organizatoriams.

37. Asmenys ar įmonės, norinčios prekiauti renginio metu, nustatyta tvarka turi gauti Savivaldybės administracijos Ūkio skyriaus leidimą prekiauti ir (ar) vienkartinę licenciją verstis prekyba alkoholiniais gėrimais, kurių etilo alkoholio koncentracija neviršija 6 procentų.

38. Prekyba alkoholiniais gėrimais draudžiama stiklinėje ar kitoje taroje, kuri gali būti panaudota sužalojant žmones.

39. Draudžiama prekiauti alkoholiniais gėrimais:

39.1. vaikams ir (ar) nepilnamečiams (asmenims iki 18 metų) skirtų renginių metu arba kai planuojama, kad į renginį susirinks daugiau kaip 40 proc. nepilnamečių ir (ar) vaikų;

39.2. sporto renginiuose, išskyrus atvejus, kai įrengiamos specialios prekybos vietos, atribotos nuo bendros renginio teritorijos.

40. Organizatoriai privalo užtikrinti, kad alkoholiniai gėrimai nebūtų parduodami nepilnamečiams, o užfiksavę tokius faktus, informuoti policijos pareigūnus.

41. Vykdant prekybą alkoholiniais gėrimais, būtina aptverti visą renginio teritoriją. Nesant galimybės aptverti teritoriją, būtina užtikrinti, kad iš renginio teritorijos nebus išsinešami alkoholiniai gėrimai.

42. Prekyba alkoholiniais gėrimais turi būti nutraukta likus ne mažiau kaip 30 minučių iki renginio pabaigos.

43. Organizatoriai privalo nedelsdami nutraukti renginį, jei kyla grėsmė asmenų saugumui, ir apie tai informuoti policiją.

44. Organizatoriai privalo laikytis Lietuvos Respublikos įstatymų, Savivaldybės ir kitų institucijų priimtų teisės aktų, komisijos reikalavimų, vykdyti visus įpareigojimus, nurodytus Savivaldybės administracijos direktoriaus įsakyme ir (ar) išduotame leidime.

45. Organizatoriai atsako už renginio teritorijos sutvarkymą, jei nėra sudarę sutarties su kitu asmeniu, kuris tvarkys renginio teritoriją. Kai organizatoriai yra sudarę sutartį dėl teritorijos sutvarkymo, už teritorijos sutvarkymą atsako asmuo, įsipareigojęs sutvarkyti renginio teritoriją.

46. Savivaldybė viešai paskelbia organizatorius, grubiai pažeidusius Taisykles.

47. Organizatoriai, negavę leidimo renginiui organizuoti, turi teisę apskųsti sprendimą Lietuvos Respublikos įstatymų nustatyta tvarka.

**VI SKYRIUS**

**ATSAKOMYBĖ IR KONTROLĖ**

48. Už šių Taisyklių pažeidimus taikoma atsakomybė pagal Lietuvos Respublikos administracinių teisės nusižengimo kodeksą

49. Šių Taisyklių laikymąsi kontroliuoja Savivaldybės administracijos direktorius ir jo įgalioti asmenys.Taip pat šių Taisyklių laikymosi kontrolę užtikrina ir policijos pareigūnai.